SET บ่ายไหลต่อ 14 จุด เซ่นเงินเฟ้อสหรัฐพุ่ง-บาทอ่อนกดดัน
SET บ่ายไหลต่อ 14 จุด รับปัจจัยลบจากเงินเฟ้อสหรัฐพุ่ง 9.10% โดยกังวลเฟดจะขึ้นดอกเบี้ย 1% และบาทอ่อนค่า 36.47 บ. กดฟันด์โฟลว์ไหลออก 
SET บ่ายไหลต่อ 14 จุด รับปัจจัยลบจากเงินเฟ้อสหรัฐพุ่ง 9.10% โดยกังวลเฟดจะขึ้นดอกเบี้ย 1% และบาทอ่อนค่า 36.47 บ. กดฟันด์โฟลว์ไหลออก
14 ก.ค. 2565

ผู้สื่อข่าวรายงานว่า ดัชนีตลาดหุ้นไทย ณ เวลา 15:52 น. อยู่ที่ 1,532.99 จุด ลดลง 13.81 จุด หรือ 0.89% สูงสุดที่ 1,550.33 จุด ต่ำสุดที่ 1,532.21 จุด มูลค่าการซื้อขาย 4.85 หมื่นล้านบาท
นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ธนาคารกลางสหรัฐ (เฟด) มีโอกาสปรับขึ้นดอกเบี้ย 1% ในการประชุมรอบนี้ (26-27 ก.ค.65) นอกจากนี้ยังมีความเสี่ยงจีนจะขยายมาตรการล็อกดาวน์เพิ่มขึ้นหลังจากล็อกบางเมืองไปแล้ว ซึ่งยังเป็นเรื่องที่ตลาดให้ความกังวลกับผลกระทบที่จะเกิดขึ้น ทั้งนี้หากดัชนีไม่สามารถยืนเหนือแนวรับที่ 1,540 จุดได้ ก็มีโอกาสลงไปทดสอบแนวรับถัดไปที่ 1,530 จุด ส่วนแนวต้านที่ 1,550 จุดคาดว่ายังผ่านได้ยาก
บล.โนมูระ พัฒนสิน ระบุว่า ค่าเงินบาทอ่อนค่าเร่งตัวมาอยู่ที่ราว 36.47 บาทต่อดอลลาร์สหรัฐฯ มากสุดตั้งแต่ปี 2558 เช่นเดียวกับค่าเงินเยนต่อดอลลาร์สหรัฐฯ ที่อ่อนค่าสู่ระดับ 139.17 เยนต่อดอลลาร์สหรัฐฯ มากสุดตั้งแต่ปี 2541
ทั้งนี้เกิดจากไทยและญี่ปุ่นยังใช้นโยบายการเงิน Divergence สวนทางโลก ประกอบกับ รายงานเงินเฟ้อสหรัฐฯที่เร่งตัวกว่าตลาดคาดวานนี้ ทำให้คาดว่า Fed จะเร่งปรับขึ้นดอกเบี้ยนโยบาย ทำให้ส่วนต่างอัตราดอกเบี้ยขยับเพิ่มกว่าที่ตลาดคาดไว้เดิม